**A 2023-as gólyatábor szabályzata**

Az évente megrendezésre kerülő matematika-informatika gólyatábor keretében olyan foglalkozások, előadások zajlanak, amelyek segítenek az elsőéves diákoknak abban, hogy betekintést nyerjenek az oktatott tantárgyak tartalmába, megismerjék a különböző kutatási irányokat, motivációs alapot képezve ezáltal a tanulásra/továbbtanulásra. Ezek mellett néhány olyan cég fog bemutatót tartani, amelyek szoros partneri kapcsolatban állnak a Magyar Matematika és Informatika Intézettel. A szakmai programok mellett a ROSE-projekt keretén belül lesz néhány kommunikációs és karrierépítési tanácsadó jellegű csapatépítő tevékenység, ismerkedési játékok, társasjátékok, közös programok, melyek hozzájárulnak ahhoz, hogy a diákok egy informális környezetben megismerhessék egymást, illetve a táborban résztvevő tanáraikat.

Jelen szabályzat a tábor működését, a tábori életviszonyokat és az ebből fakadó mindennapi élethelyzeteket szabályozza.

* A táborban részt vevő hallgató nagykorú, ezért minden cselekedetéért önmaga vállalja a felelősséget.
* A táborozó kötelessége, hogy a többi táborozó emberi méltóságát és jogait tiszteletben tartsa. Ebbe többek között beletartozik a többi táborozó testi épségének, integritásának és tulajdonának tisztelete, a tanárok és felsőbb éves diákok szervezőként való elfogadása, valamint a tábori programhoz való igazodás. A tábori program és a foglalkozásokon való részvétel kötelező érvényű minden résztvevő számára.
* A táborozó kötelessége, hogy a tábor területén, annak berendezéseiben, létesítményeiben szándékosan vagy a nem megfelelő magatartás miatt okozott károkat megtérítse. Ezen berendezések (bútorok, takarók, párnák, tányérok, evőeszközök stb.) az egyetem/tábor/panzió/... tulajdonát képezik, rendeltetési helyük önkényes megváltoztatása szigorúan tilos. Hasonló módon kötelessége a táborozónak a szervezők által szolgáltatott eszközök (projektor, vetítővászon, tábla, laptopok, társasjátékok stb.) épségének és rendeltetésszerű használatának biztosítása.
* A tábor szervezőinek, illetve az oktatóknak indokolt esetben, azaz nem megfelelő magatartás észlelése esetén jogukban áll a hallgatónak a táborból való azonnali kitiltása. Ez esetben a részvételi díj nem visszatérítendő, a hallgató pedig köteles azonnali hatállyal elhagyni a tábor területét.
* A táborozó kötelessége, hogy haladéktalanul jelentse a szervezőknek, az oktatóknak vagy a tábor személyzetének, ha másokat veszélyeztető eseményt, tevékenységet, illetve balesetet észlelt.
* A tábor nem vállal anyagi felelősséget a táborba behozott (pl. nagy értékű) tárgyakért.
* Távozáskor a szobákat olyan állapotban kell átadni, ahogyan azokat a táborozók megérkezéskor átvették. Minden csoport köteles a szobáját tisztán és rendezett állapotban hagyni. A kinti területek (udvar, park, sétányok stb.) rendszeres, és a táborból való távozás előtti megtisztítása és szemétmentesítése ugyancsak kötelező.
* A tábor területén és időtartama alatt a kábítószerek fogyasztás tilos, ennek be nem tartása az egyetemről való kizárást is eredményezheti. A tábor területén az alkohol fogyasztása normális keretek között, és mértékkel megengedett. A cigarettázást csak az arra fenntartott helyeken, a nem dohányozók tiszta levegőhöz való jogát érvényesítve lehet folytatni, úgy, hogy a cigarettacsikkeket a megfelelő helyre dobják el. A táborba történő utazás, az onnan való hazautazás alatt, illetve a tábor közben készült fényképeket és videókat, egyéb médiaanyagokat mindenki felelősségteljesen ossza meg, úgy, hogy ne ártson vele az egyetem, illetve a rendezvényt támogató alapítványok és cégek jó hírnevének. A táborban készült videofelvételek, képek, interjúk tartalmát a szervezők felhasználhatják a tábort leíró, összefoglaló médiaanyagok elkészítéséhez, a tábor résztvevői ezt a felhasználási jogot biztosítják a szervezőknek.

A táborban való részvétel fentebb leírt szabályait elolvastam, megértettem és elfogadtam.

Dátum: Táborozó neve:

Aláírás: